Matthew Špiranović

Ungdom og tidlig karriere

Spiranovic spilte i ungdommen for klubbene North Geelong Warriors, Keilor Park og Melbourne Knights. Han tilbragte deretter to år ved Victorian Institute of Sport. I 2005 spilte den sentrale forsvarspilleren for Melbourne Victory i en kvalifikasjons kamp til VM i fotball for klubblag mot Adelaide. Han fikk imidlertid som 17-årig ingen av de tre U-20-plassene i Victorys A-League-tropp. Han skiftet deretter til Australian Institute of Sport. I løpet av året 2006 prøvespilte han for 1. FC Nürnberg, før han 1. januar 2007 fikk kontrakt med klubben. For å kunne spille for Nürnbergs Oberliga-lag skaffet Spiranovic seg britisk pass. Han regnes dermed som EU-spiller.

1. FC Nürnberg

Spiranovic debuterte i Bundesligaen i en kamp mot Borussia Mönchengladbach den 30. januar 2007, da han kom på banen som reserve for Marek Nikl i de siste minuttene av kampen. Den 2. februar 2007 fikk han sin debut fra start i Bundesligaen i en kamp mot FC Bayern München, hvor han dog ble erstattet etter pausen av landsmannen Michael Beauchamp. Han imponerte mange supportere, spesielt med tanke på at motstanderen var en av gigantene i tysk fotball. Han spilte sine første to fulle kamper i slutten av april og begynnelsen av mai mot henholdsvis VfL Wolfsburg og FC Schalke 04. I semifinalen og i finalen av DFB-Pokalturneringen kom han inn som innbytter og vant pokalen med 1. FC Nürnberg. Hans første fulle sesong i Nürnberg forløp mindre heldig. I 6. serierunde kom han for første gang på banen og han spilte også en UEFA-cupkamp. I hans femte kamp for sesongen måtte han imidlertid gå av banen med skade allerede etter 16 minutter. Resten av sesongen kjempet klubben mot nedrykk og den unge australieren var grunnet skadeproblemer kun på banen to ganger til. Sesongen endte med at klubben måtte ta turen ned i 2. Bundesliga. I sesongen 2008-09 rakk han å spille 8 ligakamper i tillegg til 2. runde-kampen i cupen mot Bayern München. Senere tvang imidlertid en alvorlig skade ham til en flere måneder lang pause. Først mot slutten av sesongen vendte han tilbake og var igjen noen ganger på banen for andrelaget. Til tross for omstillinger i forsvaret hadde 1. FC Nürnberg sesongen sett under ett ligaens beste forsvar og vendte, etter tredjeplass i serien og seier i kvalifikasjonskamper mot Energie Cottbus, tilbake til 1. Bundesliga. Til tross for skadeproblemene ble australierens kontrakt i juni 2009 forlenget med to sesonger. Spiranovic står etter 2008-09-sesongen med tilsammen 15 Bundesligakamper, 8 kamper i 2. Bundesliga, 3 DFB-pokalkamper og 1 UEFA-cupkamp for Nürnbergs førstelag, samt 5 kamper i Regionalliga Süd og Bayernliga for andrelaget.

Australia U17

I 2004, da han fortsatt var på Victorian Institute of Sport fikk Spiranovic en plass i troppen for Australian U17 «Joeys». Han deltok ved U-17-VM 2005 i Peru, hvor Australia kom på tredjeplass i sin gruppe.

Australia U20

I 2006, før han skrev kontrakt med 1. FC Nürnberg, representerte Spiranovic «Young Socceroos» i AFC ungdomsmesterskapet 2006 i India. Australia nådde kvartfinalen, hvor de tapte til Sør-Korea. På dette tidspunktet ble Kroatias fotballforbund oppmerksom på Spiranovic. På grunn av foreldrenes bakgrunn hadde han muligheten til å representere enten  Australia, England eller Kroatia på seniornivå. Den 4. april 2007, ble det klart at Spiranovic hadde valgt å spille for Australia.

Australia U23

Spiranovic representerte i 2008 «Olyroos» ved de olympiske leker i Beijing hvor Australia endte på 3.-plass i sin gruppe. Spiranovic spilte alle tre gruppekamper mot Serbia, Argentina og Elfenbenskysten.

Australia

Da Spiranovic hadde valgt å spille for sitt fødeland, ble han kalt opp på seniornivå til en treningskamp mot Uruguay den 2. juni 2007. Spiranovic fikk ingen spilletid i kampen mot søramerikanerne og ble overraskende utelatt fra Australias tropp til Asiamesterskapet i 2007. Spiranovic fikk sin seniordebut for «Socceroos» 23. mai 2008, da han kom på banen som innbytter mot Ghana, etterfulgt at en kamp fra start 22. juni i VM-kvalifiseringen mot Kina.